Nøgleord

Sammendrag



Nøgleord

1. Fælles udenrigs- og sikkerhedspolitik – specifikke restriktive foranstaltninger over for visse personer og enheder på baggrund af situationen i Syrien – afgørelse 2011/273/FUSP og forordning nr. 442/2011 – formodning for støtte til det syriske regime over for ledere af de førende virksomheder i Syrien – foreligger ikke

(Rådets forordning nr. 442/2011, som ændret ved forordning nr. 878/2011; Rådets afgørelse 2011/273/FUSP, som ændret ved afgørelse 2011/522/FUSP)

2. Den Europæiske Union – domstolskontrol med lovligheden af institutionernes retsakter – restriktive foranstaltninger over for Syrien – kontrollens rækkevidde

(Den Europæiske Unions charter om grundlæggende rettigheder, art. 47; Rådets forordning nr. 442/2011, som ændret ved forordning nr. 878/2011; Rådets afgørelse 2011/273/FUSP, som ændret ved afgørelse 2011/522/FUSP)

3. Fælles udenrigs- og sikkerhedspolitik – restriktive foranstaltninger over for Syrien – indefrysning af midler og økonomiske ressourcer – annullationssøgsmål anlagt af en person, der drager fordel af det syriske regime og er omfattet af en afgørelse om indefrysning af midler – fordeling af bevisbyrden – afgørelse truffet på grundlag af en række indicier – lovlig – betingelser

(Rådets forordning nr. 442/2011, som ændret ved forordning nr. 878/2011; Rådets afgørelse 2011/273/FUSP, som ændret ved afgørelse 2011/522/FUSP)

4. Appel – anbringender – urigtig bedømmelse fra Rettens side af Rådets anvendelse af en formodning for støtte i forbindelse med en afgørelse om indefrysning af midler over for en person, der drager fordel af det syriske regime – følger – ophævelse af den appellerede dom – foreligger ikke – betingelse – tilstrækkelig prøvelse fra Rettens side af, om der var et tilstrækkeligt solidt faktisk grundlag for afgørelsen om indefrysning af midler

(Rådets forordning nr. 442/2011, som ændret ved forordning nr. 878/2011; Rådets afgørelse 2011/273/FUSP, som ændret ved afgørelse 2011/522/FUSP)

Sammendrag

1. Artikel 3, stk. 1, og artikel 4, stk. 1, i afgørelse 2011/273 om restriktive foranstaltninger over for Syrien, som ændret ved afgørelse 2011/522, omfatter bl.a. personer og enheder, der drager fordel af eller støtter regimet, og personer og enheder med tilknytning til dem, mens artikel 5, stk. 1, i forordning nr. 442/2011 om restriktive foranstaltninger på baggrund af situationen i Syrien, som ændret ved forordning nr. 878/2011, bl.a. omfatter personer og enheder, der drager fordel af eller støtter dette regime, og personer og enheder med tilknytning til dem.

Hverken afgørelse 2011/273 eller forordning nr. 442/2011indeholder nogen definition af begreberne »drager fordel af« det syriske regime, »støtter« det nævnte regime eller begrebet »tilknytning« til personer og enheder, der drager fordel af eller støtter det syriske regime. De indeholder heller ingen præciseringer om bevismidler vedrørende disse forhold.

Hverken afgørelse 2011/273 eller forordning nr. 442/2011 opstiller derfor nogen formodning for støtte til det syriske regime over for ledere af de førende virksomheder i Syrien.

(jf. præmis 42-44)

2. Den effektive domstolsprøvelse, som er sikret ved artikel 47 i Den Europæiske Unions charter om grundlæggende rettigheder, indebærer, at Unionens retsinstanser i forbindelse med prøvelsen af, om begrundelsen for afgørelsen om at opføre en bestemt persons navn på listen over personer, der er genstand for restriktive foranstaltninger, er lovlig, skal sikre sig, at denne afgørelse, hvis rækkevidde er individuel for denne person, er baseret på et tilstrækkeligt solidt faktisk grundlag. Dette indebærer en efterprøvelse af de faktiske omstændigheder, der indgår i begrundelsen for den nævnte afgørelse, med henblik på en stillingtagen til, om der er belæg for disse grunde, eller i det mindste én af dem, som i sig selv anses for at kunne begrunde denne afgørelse. I forbindelse med den vurdering af, hvad der er på spil, som er et led i proportionalitetsprøvelsen af de omhandlede restriktive foranstaltninger, kan der tages hensyn til den sammenhæng, hvori disse foranstaltninger indgår, til, at der var et påtrængende behov for at vedtage sådanne foranstaltninger, som har til formål at lægge pres på det syriske regime med henblik på, at det ophører med den voldelige undertrykkelse af befolkningen, og vanskeligheden af at fremskaffe nærmere beviser i en stat i borgerkrig og med et autoritært styre.

(jf. præmis 46 og 47)

3. Henset til situationen i Syrien løfter Rådet sin bevisbyrde, såfremt det for Unionens retsinstanser fremlægger en række tilstrækkeligt konkrete, præcise og samstemmende indicier, der gør det muligt at fastslå, at der er en tilstrækkelig tilknytning mellem den person, der er undergivet en foranstaltning i form af indefrysning af midler, og det regime, der bekæmpes.

(jf. præmis 53)

4. Når Retten har foretaget en prøvelse af, om opførelsen af en person på listerne over personer, der er genstand for restriktive foranstaltninger, var velbegrundet, på grundlag af en række indicier vedrørende den pågældendes situation, hverv og relationer i sammenhæng med det syriske regime, som ikke er blevet tilbagevist af den berørte person, kan henvisningen i den appellerede dom til en formodning for støtte til det nævnte regime, skønt de for Retten anfægtede retsakter vedrørende restriktive foranstaltninger på baggrund af situationen i Syrien ikke opstiller en sådan formodning, ikke påvirke lovligheden af den appellerede dom, for så vidt som det fremgår af Rettens konstateringer, at den har foretaget en tilstrækkelig prøvelse af, om der er et tilstrækkeligt solidt faktisk grundlag for opførelsen af den nævnte person på de pågældende lister.

(jf. præmis 55)